Rita Urniežienė

Rita Urniežienė-Vitkevičiūtė (g. 1969 m. kovo 17 d. Anykščiuose) – muzikos pedagogė, choro dirigentė, dainininkė (sopranas).

Biografija 
1976–1987 m. mokėsi Anykščių Antano Vienuolio vidurinėje mokykloje. 1976–1983 m. mokėsi Anykščių vaikų muzikos mokyklos fortepijono klasėje, 1977–1987 m. šoko Anykščių kultūros rūmų sportinių šokių kolektyve „Verpetas“. Kaip sportinių šokių šokėja ji tapo respublikinių konkursų „Baltijos gintarėliai“ ir „Gintarinė pora“ prizininke, buvo daugelio kitų konkursų prizininkė. 1986 m. – respublikinio televizijos konkurso „Dainų dainelė“ laureatė.

1987–1992 m. muzikos mokytojos ir choro dirigavimo studijas tęsė Lietuvos konservatorijos Klaipėdos fakultetuose (dabar LMTA Klaipėdos fakultetas). Studijuodama ir baigusi studijas 1989–1993 m. ji dainavo Klaipėdos miesto mišriame chore „Gilija“ (vadovas Remigijus Songaila).

1992–2008 m. Plungės meno mokyklos (nuo 2001 m. – Plungės Mykolo Oginskio meno mokyklos) solinio dainavimo vyresnioji mokytoja, koncertmeisterė ir jaunučių choro vadovė.

1995–2014 m. dainavo Plungės kameriniame chore (vadovas Alfonsas Vildžiūnas), buvo šio choro solistė. Su choru daug koncertavo, dalyvavo chorinės muzikos festivaliuose Lietuvoje ir užsienyje.

2002–2004 m. studijas tęsė Klaipėdos universiteto Menų fakultete (dabar LMTA Klaipėdos fakultetas) prof. Gedimino Purlio dirigavimo klasėje, įgijo muzikos magistro išsilavinimą.

1998–2008 m. vadovavo Plungės Senamiesčio vidurinės mokyklos jaunučių chorui, buvo Plungės rajono kultūros namų vaikų liaudies choreografinio ansamblio „Žirginėliai“ vokalinės grupės vadovė.

1993–2014 m. dirbo Klaipėdos miesto savivaldybės muzikos centro (dabar Klaipėdos miesto savivaldybės koncertinė įstaiga. Klaipėdos koncertų salė) mišraus choro „Aukuras“ (vadovas Alfonsas Vildžūnas) choro artiste bei soliste (sopranas). Su choru „Aukuras“, Liaudies kultūros centro (dabar Lietuvos nacionalinis kultūros centras) „Aukso paukštės“ nominantu, ji tapo tarptautinių konkursų laureate: 1994 m. – Riva del Gardoje (Italija), 1995 m. – X tarptautiniame Stasio Šimkaus chorų konkurse Klaipėdoje, 1996 m. – Ture (Tour, Prancūzija) ir Vienoje (Austrija), 1998 m. – Švedijoje ir Lenkijoje, 1999 m. – Goricijoje (Italija) ir Trenčianske Teplicoje (Slovakija), 2001 m. – Austrijoje, 2002 m. – Airijoje, Didžiojoje Britanijoje ir Vokietijoje, 2003 m. – Mogiliove (Baltarusija), 2004 m. – Ispanijoje. 2000 m. su šiuo choru ji dalyvavo Šiaurės-Baltijos šalių chorų festivalyje Norvegijoje, 2001 m. koncertavo JAV ir Kanadoje, 2006 m.dalyvavo VIII Pasaulio lietuvių dainų šventėje JAV.

2004 m. subūrė mišrų jaunimo vokalinį ansamblį „Hello“, nuo 2006 m. iki šiol gyvuojantį kaip Plungės kultūros centro vokalinis ansamblis „Hello“, nuo įkūrimo iki 2016 m. buvo šio kolektyvo vadovė. 2006 m. respublikinio televizijos konkurso „Dainų dainelė“ laureatas. 2007 m. Žemaitijos krašto moksleivių dainos festivalio „Skambioji daina“ nugalėtojas. 2009 m. TV konkurso „Talentų ringo“ finalistas. 2012 m. tarptautinio konkurso-festivalio „Naujas pasaulis“ nugalėtojas (Krasnogorskas, Rusija), 2016 m. tarptautinio populiariosios muzikos konkurso „Tonis, pustonis“ Grand prix laimėtojas (Latvija). Nuolatinis Lietuvoje ir kaimyninėse šalyse vykstančių švenčių ir festivalių dalyvis.

2006–2016 m. Rietavo savivaldybės kultūros centro mišraus choro „Jūrava“ vadovė. Su šiuo kolektyvu vykdė koncertinę veiklą, buvo visų regioninių ir respublikinių dainų švenčių dalyvė. Chorui suteikta II meninio pajėgumo kategorija.

2006–2016 m. Plungės „Yamaha“ muzikos mokyklos vadovė.

2008–2016 m. Rietavo Mykolo Kleopo Oginskio meno mokyklos direktorė, dainavimo mokytoja metodininkė, vadovavo mokyklos jaunių chorui, kuriam suteikta I meninio pajėgumo kategorija. 2015 m. choras tapo V Lietuvos vaikų ir jaunimo chorų festivalio-konkurso „Mes Lietuvos vaikai“ I laipsnio diplomo III vietos laimėtoju Klaipėdoje. 2010 m. solistas Klaudijus Šimkus tapo „Dainų dainelė“ laureatu. Jos rūpesčiu 2009 m. šiai mokyklai buvo suteiktas kunigaikščio Mykolo Kleopo Oginskio vardas. Jos vadovaujamoje mokykloje buvo nuolat ugdoma apie 150 muzikai ir dailei gabių moksleivių.

2009–2011 m. studijavo Vytauto Didžiojo universiteto Socialinių mokslų fakulteto Švietimo studijų centre, apsigynė diplominį darbą „Meno mokyklos veikla, skatinant sociokultūrinius pokyčius miestelio bendruomenėje“ ir įgijo edukologijos vadybos magistro išsilavinimą.

Nuo 2012 m. Rietave pradėjo organizuoti kas dvejus-trejus metus vykstančius tarptautinius Mykolo Kleopo Oginskio kamerinės muzikos atlikėjų festivalius-konkursus „Mykolo Kleopo Oginskio kūrybos perlai“, populiarinančius tarp jaunųjų pianistų ir vokalistų M. K. Oginskio muzikinį palikimą.

Nuo 2016 m. gegužės mėn. Plungės Mykolo Oginskio meno mokyklos direktorė. Jos vadovaujamoje įstaigoje pagal įvairiais meninio ugdymo programas nuolat lavinama 580 moksleivių, dirba 60 pedagogų.

2016 m. atkūrė senosios muzikos ansamblį „Muzica fresca“ ir yra šio ansamblio dainininkė.

2017 m. Plungės Mykolo Oginskio meno mokykloje atkūrė chorinio dainavimo berniukų chorą, su kuriuo koncertuoja, dalyvauja regioniniuose chorų festivaliuose, dainų šventėse.

2017 m. įkūrė mišrų chorą „Plungė“, su kuriuo rengia koncertines programas, dalyvauja regioninėse, dainų šventėse, chorų festivaliuose. 2018 m. choras IV atvirame Ukrainos chorų konkurse „Ryškios šalies balsai“ pelnė trečiojo laipsnio laureato diplomą.

Nuo 2000 m. Lietuvos muzikos mokytojų asociacijos narė, 2008 m. Lietuvos muzikos ir meno mokyklų asociacijos narė, 2010 m. Lietuvos chorų sąjungos narė, 2015 m. Lietuvos muzikos ir meno mokyklų asociacijos tarybos narė, Klaipėdos miesto chorinės bendrijos „Aukuras“ tarybos narė.

Žemaitijos regiono koordinatorė, Lietuvos vakarų krašto dainų švenčių (2012, 2016, 2018 m.) dirigentė.

Šaltiniai 

Lietuvos chorvedžiai
Lietuvos muzikos pedagogai
Lietuvos mokyklų direktoriai
Klaipėdos miesto chorinės bendrijos „Aukuras“ nariai
Tarptautinio Stasio Šimkaus chorų konkurso dalyviai